AMD Fusion

AMD Fusion係AMD同ATi合併後推出嘅一項新產品嘅產品代號，2006年公佈，2009年開始出，係K10微架構嘅後繼者。佢亦係Torrenza統一加速計算平台嘅一部分，配合FireStream流處理器進行協同運算。

佢結合咗現時嘅處理器同繪圖核心，喺處理器進行圖像同三維運算。AMD Fusion嘅矽晶片上有兩個獨立嘅核心，一個負責處理器，另一個負責繪圖核心，但兩個核心唔係融合埋一齊。處理器有自己獨立嘅緩衝記憶體，繪圖核心部分都係咁。兩個核心會透過CrossBar互相連接。此外，Fusion亦會集成記憶體控制器。Fusion中各個元件之間用HyperTransport連接，令各個元件連接，成為一個整體。處理器同繪圖核心可以直接訪問記憶體，但繪圖核心冇獨立嘅顯示記憶體。南橋唔會集成喺Fusion晶片中。

呢個技術亦令到筆記本電腦更慳電。例如一部配Fusion處理器同獨立顯示卡嘅筆記本電腦，當流動使用時，獨立顯示卡會被關閉，淨係用Fusion處理器內嘅顯示核心，以節省電量。當接駁咗外置電源，獨立顯示卡會被打開，提供更強大嘅顯示性能。

縱使處理器同繪圖核心二合為一，但ATi會繼續設計獨立顯示卡，因為高端用戶同物理計算仍然依賴獨立顯示卡嘅強大運算性能。

媒體談論 
 digitimes.com AMD's vision for next few years - an interview with Henri Richard
 AMD's "Fusion" Process to merge CPU and GPU 
 AMD's Purchase of ATI Closes, and Fusion Begins

ATI official Website
 AMD official Website
 DailyTech - AMD Announces "Fusion" CPU/GPU Program

AMD處理器